अब कोई किसी की खातिर कष्ट नहीं उठाना चाहता। शारीरिक श्रम या दूसरों की सेवा अब हमारी जीवन शैली का अंग नहीं रह गया है जैसा कि वह पहले हुआ करता था। पहले लोग सोचते थे कि जिन मां-बाप ने हमारे बचपन में कष्ट उठा कर हमें बड़ा किया उनकी वृद्धावस्था में सेवा करना हमारा भी कर्तव्य है। माता-पिता के प्रति वह कृतज्ञता भाव नई पीढ़ी की नैतिकता का हिस्सा नहीं रह गया है। अब तो यदि माता-पिता के पास कुछ दौलत है तो कई बेटे-बेटियों की इच्छा उसे जल्द से जल्द हथिया लेने की रहती है ताकि वे उसकी बदौलत आज की दुनिया के बहुत से मजे ले सकें। भोगवाद की परिणति इस प्रकार की स्वार्थपूर्ण असंवेदनशीलता के अलावा और किसमें हो सकती है?